D-dag vir Trump al hoe nader | Maroela Media
Gewapende lede van die nasionale wag in die Amerikaanse kongresgebou. (Foto: Brendan Smialowski/AFP)
Amerikaanse pres. Donald Trump het Maandag vir die eerste keer met sy adjunk, Mike Pence, vergader sedert betogers verlede week die Amerikaanse kongresgebou bestorm het. Dit word bestempel as 'n poging tot 'n verenigde front, terwyl die Demokrate se pogings om Trump in 'n staat van beskuldiging te plaas momentum kry.
Die vergadering in die Withuis – wat 'n senior amptenaar as suksesvol bestempel het – kom voor 'n belangrike 48 uur-tydperk wanneer Pence onder toenemende druk gaan wees om weg te breek van die president en 'n proses van stapel te stuur om hom uit sy amp te laat verwyder.
Net agt dae voor sy termyn verstryk en byna 'n week nadat betogers die kongresgebou bestorm het, is Trump vandag op pad na Texas – een van sy laaste besoeke as president – in 'n poging om op vriendeliker grondgebied met sy administrasie se suksesse te spog.
In Washington is Trump egter die teiken van pogings om hom uit die kussings te lig. Dit sluit in 'n geskiedkundige tweede staat van beskuldiging, hierdie keer vir "aanhitsing tot opstand" oor sy ondersteuners se bestorming van die kongresgebou.
Die huis van verteenwoordigers stem vandag oor 'n poging om Pence en die kabinet te oorreed om die Amerikaanse grondwet se 25ste wysiging te gebruik om Trump as onbevoeg te verklaar om sy pligte na te kom en Pence as waarnemende president sal aanstel.
Pence se vergadering met Trump steek oënskynlik 'n stokkie voor hierdie roete.
Die twee mans het benadruk dat diegene wat die wet oortree en die kongresgebou bestorm het, nie 'n verteenwoordiging is van die America First-beweging en sy 75 miljoen ondersteuners wat onderneem het en voortgaan om namens die land vir die res van hul termyn te werk nie, het die amptenaar gesê.
Die Demokrate gaan nou voort met pogings om Trump in 'n staat van beskuldiging te plaas en 'n verhoor daaroor word na verwagting Woensdag gehou.
Die stap – wat enige hoop op toekomstige politieke toekoms vir Trump kan kelder – kan lei tot 'n spanningsvolle einde aan 'n vierjaartermyn.
Aangewese president Joe Biden word volgende Woensdag ingehuldig.
Terwyl Biden se oorgangspan vol vertroue is in hul vermoë om 'n veilige inhuldiging te verseker, het die FBI in 'n interne omsendbrief gewaarsku dat pro-Trump-ondersteuners die geleentheid kan probeer ontwrig.
ABC News berig die FBI het ook inligting ontvang oor 'n groep wat regeringsgeboue in al 50 Amerikaanse state op dié dag gaan probeer bestorm.
Die owerhede probeer intussen meer mense in hegtenis neem wat betrokke was by die bestorming van die kongresgebou. Die oproer het gevolg op 'n saamtrek van Trump waar hy bewerings herhaal het dat die Demokrate die verkiesing deur bedrog gesteel het. Die konflik het tot die dood van vyf mense gelei.
Weermaglede stroom intussen na Washington en soveel as 15 000 lede van die nasionale wag kan daar ontplooi word.
Veiligheidsmaatreëls by die kongresgebou is ook aansienlik verskerp en sluit 'n metaalheining rondom die gebou in.
Speaker Nancy Pelosi het uitgevaar teen die Republikeine en hulle daarvan beskuldig dat hulle toelaat dat Trump se "waansinnige optrede van sedisie" voortgaan.
"Hulle aandadigheid stel die VSA in die gevaar, kalwe weg aan ons demokrasie en moet einde kry."
Trump self was die afgelope paar dae betreklik stil, het min uitlatings gemaak en geen mediakonferensies gehou nie. Hy is sedertdien ook van Twitter afgeskop vir sy taalgebruik wat geweld kan aanhits.
Dit lyk of steun in sy binnekring boonop besig is om te taan. Chad Wolf, die waarnemende minister van binnelandse veiligheid wat oor die veiligheid van die inhuldigingseremonie moet toesig hou, het Maandag bedank. Dit is die derde kabinetslid wat sedert die oproer by die kongresgebou die tuig neerlê.
In die Republikeins-beheerde senaat, wat tot Dinsdag in reses is, oorweeg die Demokraat Chuck Schumer glo 'n manier om die senaat te dwing om onder 'n noodtoestand terug te keer sodat die bal vinniger aan die rol gesit kan word om Trump in 'n staat van beskuldiging te plaas.
Sommige Demokrate is egter bekommerd dat 'n verhoor Biden se pogings gaan vertraag om sy kabinetsplanne bevestig te kry en sy plan van aksie vir die land uit te stippel.
Betogers bestorm die Amerikaanse kongresgebou (Foto: Win McNamee/Getty Images/AFP)
Die aanval op die kongresgebou het die kern van die Amerikaanse demokrasie geruk en het wêreldwyd kritiek uitgelok. Trump word daarvan beskuldig dat hy die skare opgesweep het om die gebou te bestorm waar Biden se oorwinning bekragtig is.
Trump is in 2019 ook in 'n staat van beskuldiging geplaas omdat hy glo druk op Oekraïne geplaas het om politieke vuil wasgoed oor Biden te vind. Hy is destyds onskuldig bevind.
Dit lyk egter of daar genoeg stemme gaan wees om Trump weer in 'n staat van beskuldiging te plaas en daar is die verwagting dat sommige Republikeine die poging kan steun.
Enige skuldigbevinding sal na waarskynlik eers gebeur nadat Trump nie meer president is nie, maar dit kan hom diskwalifiseer om ooit weer in die amp te dien.
Joe Biden gaan minder as 1 jaar president wees, dan gaan selfs van Trump se grootste vyande wens hy was maar eerder president.
Hou nogal van Mike Pence. Hoop hy probeer vir President in 2024, maar sal miskien moelik vir hom wees want hy is met 'n Trump verfkwas geverf. Sal altyd bly wees dat Hilary Clinton nooit President geword het nie……eers teen Barrack Obama verloor vir die Demokrate se stem, en toe teen Trump verloor……vieslike vrou!
Agt dae plus vier jaar
Biden en Stalin het iets in gemeen – daardie skrefiesoë. Stalin het altyd sy oë so op skrefies getrek wanneer hy met iets onderduims besig was, dan kon niemand sy gedagtes peil nie. Hy was bekend daarvoor. Hou vir Biden dop as hy op TV praat – hy trek sy oë ook so wanneer hy lieg of met iets onheiligs besig is. Sy gesig is dan uitdrukkingloos. Hy gaan nog vir sy land baie skade aanrig. Die Yanks het vir hom gestem, hulle moet nou maar daarmee saamleef.